《功成亦赋短项翁诗复次其韵》
宋代·李衡

君不见仲淹居河汾，目营四海心六经。
又不见子幼反田里，拊心乌乌徒快耳。
续经愤世虽自喜，岂识浊醪函妙理。
皤然短项滑稽徒，却笑两翁非通儒。
可人风味敌冰壶，惟酒是务焉知余。
不学羽衣李集贤，斗酒过量项飞泉。
复怜胡子名空传，缓急由人人肠中乾。
高情陶彼勋华风，放怀那惜倾千钟。
鄙哉成德真小器，一击堕地羞空空。
嗟余磊磈填心胸，安得与尔长相逢。
会当乞尔扁舟去，烟雨空蒙伴钓翁。

作者简介：（1100—1178）扬州江都人，字彦平，号乐庵。高宗绍兴二年进士。授吴江主簿，有部使者侵刻百姓，投劾而归。后知溧阳县，留心民政。孝宗隆兴二年，召为监察御史。历枢密院检详、侍御史。因反对外戚张说以节度使掌兵权，除秘阁修撰致仕。晚年定居昆山，聚书逾万卷。